Mens DF-leder Kristian Thulesen Dahl og LA-formand Anders Samuelsen skændes om en fremtidig blå regeringsdannelse, fortæller Nye Borgerliges boss, Pernille Vermund, at det ikke er afgørende, hvem der sidder i ministerbilerne. Det hele kommer an på, om partiets ufravigelige krav til stramninger på udlændingepolitikken gennemføres.

Kravene hedder, at der skal indføres et totalt asylstop, udlændinge skal forsørge sig selv, og kriminelle udlændinge skal udvises konsekvent efter første dom.

»Jeg er egentlig ligeglad med, om det er Lars Løkke Rasmussen, Anders Samuelsen eller Kristian Thulesen Dahl, der sidder for bordenden. Vi har tre ufravigelige krav, der skal indfries, for at vi vil støtte en regering,« siger Pernille Vermund til B.T.

Liberal Alliance er det parti i blå blok, der har den mest lempelige udlændingepolitik. Betyder det så, at du ikke kan støtte en regering, som LA er en del af?

»Det vil jeg ikke sige på forhånd. For mig at se har LA ikke været dem, der har blokeret for udlændingepolitikken. Det er Venstre, der ikke vil bryde med konventionerne. Så når DF slår på LA i øjeblikket, så synes jeg faktisk, at de slår på de forkerte. Det er Lars Løkke, der holder fast i, at vi ikke kan bryde med konventionerne.«

Men DF har vel trods alt stadig en strammere udlændingepolitik end LA. Du siger, at det er lige meget, hvem der sidder for bordenden. Betyder det, at du godt kan støtte en kommende regering, der ser ud, som den gør i dag.

»Vi støtter udelukkende en regering, som vil indfri vores ufravigelige krav. Ser den ud, som den gør i dag, og den indfrier vores krav, så støtter vi den. Kommer kravene ikke med i regeringsgrundlaget, så må Lars Løkke finde sit flertal et andet sted, eller også må han risikere at blive væltet.«

I en ny vælgermåling lavet af YouGov står netop Nye Borgerlige til at få otte mandater ved næste folketingsvalg, og dermed sikrer partiet, at blå blok står til at vinde valget med et mandat mere end rød blok.